62024CJ0315
PRESUDA SUDA (osmo vijeće)
9. listopada 2025. (
*1
)
„Zahtjev za prethodnu odluku – Sigurnost hrane – Uredba (EU) br. 1169/2011 – Informiranje potrošača o hrani – Delegirana uredba (EU) 2016/128 – Hrana za posebne medicinske potrebe – Posebni zahtjevi u pogledu informacija – Obvezna nutritivna deklaracija – Članak 5. stavak 2. točka (g) – Dodatni obvezni podaci – Članak 6. stavak 2. – Zabrana ponavljanja informacija sadržanih u obveznoj nutritivnoj deklaraciji na naljepnici”
U predmetu C‑315/24,
povodom zahtjeva za prethodnu odluku na temelju članka 267. UFEU‑a, koji je uputio Högsta förvaltningsdomstolen (Vrhovni upravni sud, Švedska), odlukom od 25. travnja 2024., koju je Sud zaprimio 29. travnja 2024., u postupku
Nestlé Sverige AB
protiv
Miljönämnden i Helsingborgs kommun,
SUD (osmo vijeće),
u sastavu: O. Spineanu‑Matei, predsjednica vijeća, S. Rodin i N. Fenger (izvjestitelj), suci,
nezavisni odvjetnik: R. Norkus,
tajnik: C. Strömholm, administratorica,
uzimajući u obzir pisani dio postupka i nakon rasprave održane 12. veljače 2025.,
uzimajući u obzir očitovanja koja su podnijeli:
–
za Nestlé Sverige AB, F. Sjövall, J. Träsk, advokater, i K. Lewandowska, associate,
–
za Miljönämnden i Helsingborgs kommun, F. Lund Rydingsvärd, I. Mideljung i A. Wikhäll,
–
za češku vladu, S. Šindelková, M. Smolek i J. Vláčil, u svojstvu agenata,
–
za Europsku komisiju, C. Faroghi, I. Galindo Martín i B. Rous Demiri, u svojstvu agenata,
saslušavši mišljenje nezavisnog odvjetnika na raspravi održanoj 8. svibnja 2025.,
donosi sljedeću
Presudu
1
Zahtjev za prethodnu odluku odnosi se na tumačenje članka 5. stavka 2. točke (g) i članka 6. stavka 2. Delegirane uredbe Komisije (EU) 2016/128 оd 25. rujna 2015. o dopuni Uredbe (EU) br. 609/2013 Europskog parlamenta i Vijeća s obzirom na posebne zahtjeve u pogledu sastojaka i informacija za hranu za posebne medicinske potrebe (SL 2016., L 25, str. 30.).
2
Zahtjev je upućen u okviru spora između Nestléa Sverige AB (u daljnjem tekstu: Nestlé), društva osnovanog u skladu sa švedskim pravom, i Miljönämnden i Helsingborgs kommuna (Ured za okoliš u općini Helsingborg, Švedska) (u daljnjem tekstu: Ured za okoliš), u vezi s odlukom potonjeg da Nestléu naloži uklanjanje određenih informacija s naljepnice hrane za posebne medicinske potrebe koju to društvo stavlja na tržište.
Pravni okvir
Uredba (EU) br. 1169/2011
3
Uvodna izjava 41. Uredbe (EU) br. 1169/2011 Europskog parlamenta i Vijeća od 25. listopada 2011. o informiranju potrošača o hrani, izmjeni uredbi (EZ) br. 1924/2006 i (EZ) br. 1925/2006 Europskog parlamenta i Vijeća te o stavljanju izvan snage Direktive Komisije 87/250/EEZ, Direktive Vijeća 90/496/EEZ, Direktive Komisije 1999/10/EZ, Direktive 2000/13/EZ Europskog parlamenta i Vijeća, direktiva Komisije 2002/67/EZ i 2008/5/EZ i Uredbe Komisije (EZ) br. 608/2004 (SL 2011., L 304, str. 18.) (SL, posebno izdanje na hrvatskom jeziku, poglavlje 15., svezak 20., str. 168. i ispravci SL 2015., L 326, str. 73., SL 2016., L 266, str. 7. i SL 2023., L 142, str. 41.) glasi:
„S obzirom na postojeću razinu znanja o prehrani, informacije o hranjivim vrijednostima trebale bi biti jednostavne i lako razumljive kako bi bile interesantne potrošačima i ispunile svrhu informiranja radi koje su one i uvedene. Potrošače bi moglo zbuniti ako se informacije o hranjivim vrijednostima nalaze djelomično u glavnom vidnom polju, koje se obično naziva ‚prednja strana ambalaže’, a djelomično na drugoj strani ambalaže, na primjer na stražnjoj strani. Stoga bi se informacije o hranjivim vrijednostima trebale navoditi u istom vidnom polju. Nadalje, na dobrovoljnoj se osnovi najvažnije tvari na nutritivnoj deklaraciji mogu ponoviti u glavnom vidnom polju kako bi se potrošačima pomoglo da prilikom kupnje hrane lako uoče ključne informacije o hranjivim vrijednostima. Slobodan izbor informacija koje se mogu ponoviti mogao bi zbuniti potrošače. Stoga je potrebno pojasniti koje se informacije mogu ponoviti.”
4
Člankom 9. te uredbe, naslovljenim „Popis obveznih podataka”, u stavku 1. predviđa se:
„U skladu s člancima 10. do 35. te vodeći računa o iznimkama iz ovog Poglavlja, obvezno treba navesti sljedeće podatke:
[…]
1.
nutritivna deklaracija.”
5
Člankom 30. iste uredbe, koji se odnosi na sadržaj nutritivne deklaracije iz njezina članka 9. stavka 1. točke (l), u stavcima 1. i 3. propisuje se:
„1.   Obvezna nutritivna deklaracija sadrži sljedeće podatke:
(a)
energetsku vrijednost; i
(b)
količine masti, zasićenih masti, ugljikohidrata, šećera, bjelančevina i soli.
[…]
3.   Ako označivanje pretpakirane hrane uključuje obveznu nutritivnu deklaraciju iz stavka 1., u njoj se mogu ponoviti sljedeći podaci:
(a)
energetska vrijednost; i
(b)
energetska vrijednost, zajedno s količinama masti, zasićenih masnih kiselina, šećera i soli.”
6
Člankom 32. te uredbe, naslovljenim „Izražavanje na 100 g ili 100 ml”, u stavku 2. određuje se:
„Energetska vrijednost i količine hranjivih tvari iz članka 30. stavaka 1. do 5. izražavaju se na 100 g ili 100 ml.”
7
U skladu s člankom 33. Uredbe br. 1169/2011:
„1.   U sljedećim se slučajevima energetska vrijednost i količine hranjivih tvari iz članka 30. stavaka 1. do 5. mogu izraziti po obroku i/ili jedinici konzumacije koju potrošač može lako prepoznati, pod uvjetom da su obroci ili jedinica konzumacije kvantificirani na etiketi i da je na ambalaži naveden broj obroka ili jedinica konzumacije:
(a)
pored oblika izražavanja na 100 g ili 100 ml iz članka 32. stavka 2.;
[…]
2.   Iznimno od članka 32. stavka 2., u slučajevima iz članka 30. stavka 3. točke (b) količina hranjivih tvari i/ili postotak preporučenoga unosa iz Dijela B. Priloga XIII. mogu se izraziti samo po obroku ili jedinici konzumacije.
Kada su količine hranjivih tvari izražene samo po obroku ili jedinici konzumacije u skladu s prvim podstavkom, energetska vrijednost se izražava na 100 g ili 100 ml i po obroku ili jedinici konzumacije.
[…]
4.   Obrok ili jedinica konzumacije navode se u neposrednoj blizini nutritivne deklaracije.
[…]”
Uredba (EU) br. 609/2013
8
Uvodne izjave 15., 24. i 26. Uredbe (EU) br. 609/2013 Europskog parlamenta i Vijeća od 12. lipnja 2013. o hrani za dojenčad i malu djecu, hrani za posebne medicinske potrebe i zamjeni za cjelodnevnu prehranu pri redukcijskoj dijeti te o stavljanju izvan snage Direktive Vijeća 92/52/EEZ, direktiva Komisije 96/8/EZ, 1999/21/EZ, 2006/125/EZ i 2006/141/EZ, Direktive 2009/39/EZ Europskog parlamenta i Vijeća i uredbi Komisije (EZ) br. 41/2009 i (EZ) br. 953/2009 (SL 2013., L 181, str. 35.) (SL, posebno izdanje na hrvatskom jeziku, poglavlje 13., svezak 66., str. 216.) glase:
„(15)
Ograničeni broj kategorija hrane čini djelomičan ili jedini izvor prehrane za određene skupine stanovništva. Takve su kategorije hrane ključne za upravljanje određenim uvjetima i/ili bitne za zadovoljavanje prehrambenih potreba određenih jasno utvrđenih osjetljivih skupina stanovništava. Navedene kategorije hrane uključuju […] hranu za posebne medicinske potrebe. […]
[…]
(24)
Uredbom [br. 1169/2011] utvrđeni su opći zahtjevi u pogledu označivanja. Ti bi se zahtjevi u pogledu označivanja trebali, u pravilu, primjenjivati na kategorije hrane obuhvaćene ovom Uredbom. Međutim, ovom bi se Uredbom također trebali prema potrebi predvidjeti dodatni zahtjevi ili odstupanja u odnosu na Uredbu [br. 1169/2011] kako bi se ispunili posebni ciljevi ove Uredbe.
[…]
(26)
U interesu zaštite osjetljivih potrošača, zahtjevima u pogledu označivanja trebala bi se osigurati točna identifikacija proizvoda za potrošače. […]”
9
Člankom 2. stavkom 2. točkom (g) te uredbe određuje se:
„Primjenjuju se i sljedeće definicije:
[…]
(g)
‚hrana za posebne medicinske potrebe’ znači hrana koja je posebno prerađena ili oblikovana i namijenjena dijetalnoj prehrani bolesnika, uključujući dojenčad, i koja se koristi pod liječničkim nadzorom; namijenjena je za potpunu ili djelomičnu prehranu bolesnika s ograničenom, smanjenom ili narušenom sposobnošću konzumiranja, probave, apsorpcije, metaboliziranja ili izlučivanja uobičajene hrane, određenih hranjivih tvari koje ta hrana sadrži ili metabolita ili bolesnika s drugim posebnim medicinskim prehrambenim potrebama koje se ne mogu zadovoljiti samo izmjenom uobičajene prehrane.”
10
U članku 9. stavku 5. navedene uredbe predviđa se:
„Označivanjem, predstavljanjem i oglašavanjem hrane iz članka 1. stavka 1. pružaju se informacije o primjerenoj uporabi takve hrane, ne obmanjuje se i takvoj se hrani ne pripisuju svojstva sprečavanja, liječenja ili izlječenja od ljudske bolesti niti se impliciraju takva svojstva.”
Delegirana uredba 2016/128
11
Uvodne izjave 13. do 17. Delegirane uredbe 2016/128 glase:
„(13)
Hrana za posebne medicinske potrebe mora biti u skladu s Uredbom [br. 1169/2011]. Kako bi se u obzir uzela specifična priroda hrane za posebne medicinske potrebe ovom bi se Uredbom trebali utvrditi dodaci tim općim pravilima i iznimke od njih, prema potrebi.
(14)
Za ovu vrstu hrane trebalo bi biti obvezno pružiti sve informacije potrebne za osiguravanje primjerene uporabe hrane za posebne medicinske potrebe. Te informacije trebale bi obuhvatiti sve informacije o svojstvima i karakteristikama u vezi s, između ostalog, posebnom preradom i sastavom, prehrambenim sastavom i razlozima za upotrebu proizvoda zbog kojih je koristan za svoju specifičnu namjenu. Takve informacije ne bi trebalo smatrati prehrambenim i zdravstvenim tvrdnjama u smislu [Uredbe (EZ) br. 1924/2006 Europskog parlamenta i Vijeća od 20. prosinca 2006. o prehrambenim i zdravstvenim tvrdnjama koje se navode na hrani (SL 2006., L 404, str. 9.)].
(15)
Nutritivna deklaracija za hranu za posebne medicinske potrebe neophodna je kako bi jamčila njezinu primjerenu uporabu, kako za pacijente koji konzumiraju tu hranu tako i za zdravstvene djelatnike koji preporučuju njezinu konzumaciju. Iz tog razloga te kako bi se u većoj mjeri pružila cjelovita informacija pacijentima i zdravstvenim djelatnicima, nutritivna deklaracija trebala bi obuhvaćati više podataka no što se to zahtijeva u Uredbi [br. 1169/2011]. […]
(16)
Potrošači hrane za posebne medicinske potrebe imaju drukčije prehrambene potrebe od zdravog stanovništva. Navođenje informacija o hranjivim svojstvima u pogledu energetske vrijednosti i količine hranjivih tvari za hranu za posebne medicinske potrebe kao postotak vrijednosti dnevnog preporučenog unosa utvrđenog u Uredbi [br. 1169/2011] dovelo bi potrošače u zabludu i stoga ne bi trebalo biti dozvoljeno.
(17)
Uporaba prehrambenih i zdravstvenih tvrdnji odobrenih Uredbom [br. 1924/2006] za promoviranje hrane za posebne medicinske potrebe ne bi bila primjerena s obzirom na to da su potrošači takvih proizvoda pacijenti koji pate od bolesti, poremećaja ili stanja te stoga nisu dio općeg zdravog stanovništva. Usto, hranu za posebne medicinske potrebe treba upotrebljavati pod liječničkim nadzorom te se njezina konzumacija ne bi trebala promovirati uporabom prehrambenih i zdravstvenih tvrdnji koje su izravno usmjerene na potrošače. Iz tih razloga, uporaba prehrambenih i zdravstvenih tvrdnji ne bi trebala biti dozvoljena za hranu za posebne medicinske potrebe.”
12
U članku 5. stavcima 1. i 2. te delegirane uredbe određuje se:
„1.   Osim ako je drukčije predviđeno ovom Uredbom, hrana za posebne medicinske potrebe mora biti u skladu s Uredbom [br. 1169/2011].
2.   Uz obvezne podatke navedene u članku 9. stavku 1. Uredbe [br. 1169/2011] za hranu za posebne medicinske potrebe dodatni obvezni podaci su sljedeći:
(a)
izjava da se proizvod mora uzimati pod liječničkim nadzorom;
[…]
(c)
ako je potrebno, izjava da je proizvod namijenjen određenoj starosnoj skupini;
[…]
(f)
ako je potrebno, izjava koja se odnosi na odgovarajući oprez te kontraindikacije;
(g)
opis svojstava i/ili karakteristika zahvaljujući kojima je proizvod koristan za bolest, poremećaj ili medicinsko stanje za dijetetsko ublažavanje kojih je proizvod namijenjen, posebice, ovisno o slučaju, u vezi s posebnom preradom i sastavom, hranjivim tvarima koje su povećane, smanjene, uklonjene ili drukčije izmijenjene te razlozima za uporabu proizvoda;
[…]”
13
Člankom 6. navedene delegirane uredbe, naslovljenim „Posebni zahtjevi u pogledu nutritivne deklaracije”, u stavku 2. predviđa se:
„Odstupajući od članka 30. stavka 3. Uredbe [br. 1169/2011] informacija koja je uključena u obveznu nutritivnu deklaraciju za hranu za posebne medicinske potrebe ne smije se ponavljati na naljepnici.”
14
Članak 7. iste uredbe glasi kako slijedi:
„Prehrambene i zdravstvene tvrdnje ne stavljaju se na hranu za posebne medicinske potrebe.”
Glavni postupak i prethodna pitanja
15
Tužitelj Nestlé društvo je iz prehrambenog sektora koje stavlja na tržište nekoliko proizvoda kao hranu za posebne medicinske potrebe (u daljnjem tekstu: dotični proizvodi).
16
Kao što to proizlazi iz zahtjeva za prethodnu odluku, dotični proizvodi na prednjoj strani ambalaže sadržavaju informacije o energetskoj vrijednosti i količinama različitih hranjivih tvari koje sadržavaju, kao što su masti, bjelančevine i vlakna, koje nisu izražene na 100 g ili 100 ml, nego po obroku ili jedinici konzumacije (u daljnjem tekstu: predmetne informacije).
17
Ured za okoliš zatražio je od Nestléa da ukloni predmetne informacije jer, protivno članku 6. stavku 2. Delegirane uredbe 2016/128, one predstavljaju ponavljanje informacija sadržanih u obveznoj nutritivnoj deklaraciji, kako je predviđeno člankom 30. stavkom 1. Uredbe br. 1169/2011, a koje su na temelju članka 32. stavka 2. te uredbe izražene na 100 g ili 100 ml.
18
Nakon što je neuspješno tražio preispitivanje te odluke, Nestlé je Förvaltningsrättenu i Malmö (Upravni sud u Malmöu, Švedska) podnio tužbu kojom je tražio njezino poništenje. U okviru te tužbe Nestlé je tvrdio da sporne informacije ne predstavljaju ponavljanje informacija iz obvezne nutritivne deklaracije, nego da ih treba smatrati informacijama kojima se ta deklaracija dopunjuje, u skladu s člankom 5. stavkom 2. točkom (g) Delegirane uredbe 2016/128.
19
Ta je tužba odbijena uz obrazloženje prema kojem, čak i da su predmetne informacije izražene po obroku ili jedinici konzumacije, a ne na 100 g ili 100 ml, one bi predstavljale ponavljanje informacija iz obvezne nutritivne deklaracije, koje je zabranjeno člankom 6. stavkom 2. te delegirane uredbe.
20
Nakon što je odbijena Nestléova žalba podnesena Kammarrättenu i Göteborg (Žalbeni upravni sud u Göteborgu, Švedska), koji je također smatrao da sporne informacije nisu obuhvaćene člankom 5. stavkom 2. točkom (g) Delegirane uredbe 2016/128, već da predstavljaju ponavljanje informacija iz obvezne nutritivne deklaracije, Nestlé je podnio žalbu u kasacijskom postupku pred Högsta förvaltningsdomstolenom (Vrhovni upravni sud, Švedska), koji je sud koji je uputio zahtjev.
21
Kako bi utvrdio je li označivanje dotičnih proizvoda u skladu s Delegiranom uredbom 2016/128, sud koji je uputio zahtjev se pita predstavljaju li predmetne informacije dodatan opis svojstava i/ili karakteristika tih proizvoda, u smislu članka 5. stavka 2. točke (g) te delegirane uredbe, ili pak nedopušteno ponavljanje informacija iz obvezne nutritivne deklaracije, koje je zabranjeno člankom 6. stavkom 2. navedene delegirane uredbe.
22
U tim je okolnostima Högsta förvaltningsdomstolen (Vrhovni upravni sud) odlučio prekinuti postupak i uputiti Sudu sljedeća prethodna pitanja:
„1.
Mogu li informacije o energetskoj vrijednosti proizvoda i količinama različitih hranjivih tvari koje on sadržava, koje su navedene na drugim mjestima osim na nutritivnoj deklaraciji, predstavljati dodatan opis svojstava i/ili karakteristika proizvoda, kako je naveden u članku 5. stavku 2. točki (g) [Delegirane uredbe 2016/128]?
2.
Ako je odgovor na prvo pitanje potvrdan, protivi li se članku 6. stavku 2. [te delegirane uredbe], kojim se zabranjuje ponavljanje na naljepnici informacija iz obvezne nutritivne deklaracije, to da se u opisu u skladu s člankom 5. stavkom 2. točkom (g) [navedene delegirane uredbe] navode informacije o energetskoj vrijednosti i količinama različitih hranjivih tvari ako one nisu izražene na 100 g ili 100 ml, nego na neki drugi način?”
O prethodnim pitanjima
23
Svojim pitanjima, koja valja ispitati zajedno, sud koji je uputio zahtjev u biti pita treba li članak 5. stavak 2. točku (g) i članak 6. stavak 2. Delegirane uredbe 2016/128 tumačiti na način da navođenje energetske vrijednosti i količine različitih hranjivih tvari koje sadržava hrana za posebne medicinske potrebe na prednjoj strani ambalaže te hrane, izraženih po obroku ili jedinici konzumacije, dok obvezna nutritivna deklaracija, koja se nalazi na stražnjoj strani te ambalaže, sadržava navođenje tih istih elemenata na 100 g ili 100 ml, predstavlja „opis svojstava i/ili karakteristika” proizvoda u smislu članka 5. stavka 2. točke (g) te delegirane uredbe ili na način da taj navod predstavlja ponavljanje, koje je zabranjeno člankom 6. stavkom 2. navedene delegirane uredbe.
24
Uvodno, kao što je Sud već presudio, budući da je hrana za posebne medicinske potrebe, prije svega i unatoč svojim posebnostima, hrana, Delegiranu uredbu 2016/128, kojom se nadopunjuje Uredba br. 609/2013, treba razumjeti – zajedno s potonjom – s obzirom na druge zakonodavne tekstove koji se primjenjuju na hranu (vidjeti, u tom smislu, presudu od 2. ožujka 2023., Kwizda Pharma, C‑760/21, EU:C:2023:143, t. 59.).
25
Kao što se to odražava u uvodnoj izjavi 24. Uredbe br. 609/2013, zahtjevi u pogledu označivanja iz Uredbe br. 1169/2011 trebali bi se, u pravilu, primjenjivati na kategorije hrane obuhvaćene prvom uredbom. Usto, Delegirana uredba 2016/128 izričito se i u više navrata poziva na Uredbu br. 1169/2011. Konkretno, iz članka 5. stavka 1. te delegirane uredbe proizlazi da, načelno, hrana za posebne medicinske potrebe u pogledu informacija o hrani mora biti u skladu s Uredbom br. 1169/2011. Usto, kad je riječ o posebnim zahtjevima koji se odnose na nutritivnu deklaraciju, članak 6. navedene delegirane uredbe uvelike se oslanja na odredbe te uredbe te izričito navodi slučajeve u kojima valja odstupiti od njezinih odredaba (vidjeti, u tom smislu, presudu od 2. ožujka 2023., Kwizda Pharma, C‑760/21, EU:C:2023:143, t. 60. i 61.).
26
Stoga, budući da je hrana za posebne medicinske potrebe, prije svega i unatoč svojim posebnostima, hrana, članak 5. stavak 2. točku (g) i članak 6. stavak 2. Delegirane uredbe 2016/128, na koje se odnose pitanja suda koji je uputio zahtjev, treba razmotriti s obzirom na Uredbu br. 1169/2011 i Uredbu br. 609/2013.
27
Kada je, kao prvo, riječ o članku 5. stavku 2. točki (g) Delegirane uredbe 2016/128, u skladu s tom odredbom, uz obvezne podatke navedene u članku 9. stavku 1. Uredbe br. 1169/2011, za hranu za posebne medicinske potrebe obvezni su i dodatni obvezni podaci kao što su, posebice, opis svojstava i/ili karakteristika zahvaljujući kojima je proizvod koristan za bolest, poremećaj ili medicinsko stanje za dijetetsko ublažavanje kojemu je namijenjen, posebice, ovisno o slučaju, u vezi s posebnom preradom i sastavom, hranjivim tvarima koje su povećane, smanjene, uklonjene ili drukčije izmijenjene te razlozima za uporabu proizvoda.
28
Uostalom, članak 9. stavak 1. točka (l) Uredbe br. 1169/2011, na koji upućuje članak 5. stavak 2. točka (g) Delegirane uredbe 2016/128, predviđa da je jedan od podataka koji se obvezno moraju nalaziti na hrani „nutritivna deklaracija”.
29
U skladu s člankom 30. stavkom 1. Uredbe br. 1169/2011, koji se odnosi na sadržaj obvezne nutritivne deklaracije, ona uključuje energetsku vrijednost i, među ostalim, količinu određenih hranjivih tvari.
30
Na temelju članka 32. stavka 2. navedene uredbe, energetska vrijednost i količine hranjivih tvari navedene u obveznoj nutritivnoj deklaraciji izražavaju se na 100 g ili 100 ml, dok se člankom 33. iste uredbe uređuju slučajevi u kojima se ti elementi mogu izraziti po obroku i/ili jedinici konzumacije.
31
U ovom slučaju iz zahtjeva za prethodnu odluku proizlazi da su energetska vrijednost i količina različitih hranjivih tvari koje se nalaze na nutritivnoj deklaraciji predmetnih proizvoda izražene na stražnjoj strani njihove ambalaže na 100 g ili 100 ml, dok su na prednjoj strani ambalaže tih proizvoda ti podaci izraženi po obroku ili po jedinici konzumacije.
32
Međutim, s jedne strane, s obzirom na to da iz samog teksta članka 5. stavka 2. točke (g) Delegirane uredbe 2016/128 proizlazi da se on odnosi na obvezne podatke koji su dodatni u odnosu na one koji se već moraju navoditi na temelju članka 9. stavka 1. Uredbe br. 1169/2011, energetska vrijednost i količina različitih hranjivih tvari, koji su sastavni elementi obvezne nutritivne deklaracije, ne mogu predstavljati obvezne podatke na temelju potonje odredbe i istodobno dodatne obvezne podatke u smislu članka 5. stavka 2. Delegirane uredbe 2016/128. Naime, obvezni podaci predviđeni potonjom odredbom primjenjuju se posebno na hranu za posebne medicinske potrebe i pridodaju se obveznim podacima koji se zahtijevaju Uredbom br. 1169/2011.
33
Stoga se tekst članka 5. stavka 2. točke (g) Delegirane uredbe 2016/128, koji se odnosi na obvezno navođenje drugih podataka osim onih predviđenih člankom 9. stavkom 1. Uredbe br. 1169/2011, ne može tumačiti na način da su podaci poput onih o kojima je riječ obuhvaćeni područjem primjene te prve odredbe.
34
S druge strane, tekst članka 5. stavka 2. točke (g) Delegirane uredbe 2016/128 zahtijeva „opis” svojstava i/ili karakteristika proizvoda. Iako ta odredba ne nabraja iscrpno podatke koji se mogu nalaziti u takvom opisu, navedena odredba precizira da je riječ osobito o posebnostima prerade proizvoda i njegovu sastavu, hranjivim tvarima koje su povećane, smanjene, uklonjene ili drukčije izmijenjene te o razlozima za njegovu uporabu.
35
Prema tome, iz doslovnog tumačenja članka 5. stavka 2. točke (g) Delegirane uredbe 2016/128 proizlazi da se „opis svojstava i/ili karakteristika” – u smislu te odredbe – hrane za posebne medicinske potrebe ne može odnositi na podatke koji se već nalaze, iako su izraženi na drugi način, na obveznoj nutritivnoj deklaraciji koja se nalazi na stražnjoj strani ambalaže predmetne hrane i koje subjekt u poslovanju s hranom na prednjoj strani tog pakiranja samo ponavlja, a da se potonjim navodima ne opisuju svojstva i karakteristike te hrane.
36
U tom pogledu nije relevantna činjenica da, kao što je to istaknuo Nestlé u prilog svojoj tezi kojom nastoji dokazati da su predmetni podaci korisni, postoje razlike između jezičnih verzija te odredbe.
37
Naime, iako se u njezinoj francuskoj jezičnoj verziji, prilikom opisa svojstava i karakteristika, ne upućuje na „korisnost” proizvoda, za razliku od, primjerice, njezinih verzija na švedskom jeziku (de egenskaper och/eller kännetecken som gör produkten särskilt användbar), španjolskom jeziku (propiedades o características que expliquen utilidad del producto), danskom jeziku (egenskaber og/eller karakteristika, der gør produktet nyttigt), engleskom jeziku (properties and/or characteristics that make the product useful) ili pak rumunjskom jeziku (proprietăților și/sau a caracteristicilor care fac produsul util), koje sadržavaju takvo pojašnjenje, takva jezična razlika u ovom slučaju nije odlučujuća jer, u svakom slučaju, bez obzira na jezičnu verziju, tekst članka 5. stavka 2. točke (g) Delegirane uredbe 2016/128 nalaže opisivanje svojstava i/ili karakteristika predmetnog proizvoda, a ne samo navođenje istih podataka poput onih koji su već navedeni na obveznoj nutritivnoj deklaraciji, ali su izraženi u drugom obliku.
38
Kao drugo, pitanja suda koji je uputio zahtjev odnose se na mogućnost ponavljanja podataka poput onih o kojima je riječ u glavnom postupku u pogledu hrane za posebne medicinske potrebe s obzirom na zabranu utvrđenu u članku 6. stavku 2. Delegirane uredbe 2016/128, odstupajući od članka 30. stavka 3. Uredbe br. 1169/2011.
39
Točno je da u tom pogledu, što se općenito tiče hrane, taj članak 30. stavak 3. pod određenim uvjetima dopušta ponavljanje određenih navoda na označivanju pretpakirane hrane. Naime, u skladu s tom odredbom, kada označivanje pretpakirane hrane uključuje obveznu nutritivnu deklaraciju, u njoj se može ponoviti bilo energetska vrijednost bilo energetska vrijednost zajedno s količinama masti, zasićenih masnih kiselina, šećera i soli.
40
Međutim, kada je riječ o hrani za posebne medicinske potrebe, mora se istaknuti da se člankom 6. stavkom 2. Delegirane uredbe 2016/128 predviđa zabrana ponavljanja na naljepnici te hrane informacija uključenih u obveznu nutritivnu deklaraciju. Naime, u skladu s tom odredbom, odstupajući od članka 30. stavka 3. Uredbe br. 1169/2011, informacija koja je uključena u obveznu nutritivnu deklaraciju za hranu za posebne medicinske potrebe ne smije se ponavljati.
41
Iz toga slijedi da je zakonodavac Unije namjeravao zabraniti ponavljanje, na prednjoj strani ambalaže hrane za posebne medicinske potrebe, energetske vrijednosti i količine različitih hranjivih tvari izraženih po obroku ili jedinici konzumacije, s obzirom na to da je riječ o istim podacima kao što su oni navedeni na obveznoj nutritivnoj deklaraciji, koja se nalazi na stražnjoj strani te ambalaže, iako izraženi na 100 g ili 100 ml.
42
Međutim, upravo je to ovdje slučaj s predmetnim podacima, s obzirom na to da je riječ o podacima koji su, kad je riječ o njihovoj prirodi, a da oblik u kojem su izraženi nije odlučujući, obuhvaćeni obveznom nutritivnom deklaracijom na temelju članka 30. stavka 1. Uredbe br. 1169/2011.
43
Kao što je to istaknuo nezavisni odvjetnik u točki 57. svojeg mišljenja, zabrana iz članka 6. stavka 2. Delegirane uredbe 2016/128 ili obveza na temelju članka 5. stavka 2. točke (g) te delegirane uredbe, koje se obje odnose na navođenje određenih podataka na naljepnici hrane za posebne medicinske potrebe, ne može se razlikovati ovisno o različitim oblicima u kojima su te informacije izražene jer se one uvijek odnose na istu tvar.
44
Doslovno tumačenje članka 5. stavka 2. točke (g) i članka 6. stavka 2. Delegirane uredbe 2016/128 potkrijepljeno je kontekstom u kojem se nalaze te odredbe kao i svrhom kako te delegirane uredbe tako i Uredbe br. 609/2013.
45
Kada je, s jedne strane, riječ o tom kontekstu, svi podaci iz članka 5. Delegirane uredbe 2016/128, osobito oni koji se odnose na uzimanje hrane za posebne medicinske potrebe pod liječničkim nadzorom, određenu starosnu skupinu kojoj je ta hrana namijenjena ili pak odgovarajući oprez te kontraindikacije, prekoračuju okvir nutritivnog sastava predmetne hrane te u odnosu na njega predstavljaju dodatne podatke.
46
Usto, uzimajući u obzir te posebne zahtjeve koji se primjenjuju na hranu za posebne medicinske potrebe, odnosno, kao što to u biti proizlazi iz definicije iz članka 2. stavka 2. točke (g) Uredbe br. 609/2013, na hranu koja je posebno prerađena radi dijetalne prehrane određenih bolesnika, koja se koristi pod liječničkim nadzorom i, kao što se to odražava u uvodnoj izjavi 17. Delegirane uredbe 2016/128, kojoj je cilj zadovoljiti posebne prehrambene potrebe nastale zbog određene bolesti, poremećaja ili zdravstvenog stanja, valja smatrati da se informacije potrebne za pravilnu uporabu te hrane ne mogu ograničiti na puko ponavljanje navoda koji već postoje na obveznoj nutritivnoj deklaraciji, već moraju sadržavati pojedinosti o svojstvima i/ili karakteristikama te hrane.
47
S druge strane, kad je riječ o svrsi Delegirane uredbe 2016/128 i Uredbe br. 609/2013, iz uvodne izjave 13. te prve uredbe kao i iz uvodnih izjava 15. i 26. druge uredbe proizlazi da je zakonodavac Unije, time što je predvidio posebne zahtjeve u pogledu označivanja određene hrane, želio uspostaviti visoku razinu zaštite ugroženih potrošača kako bi im se omogućilo da precizno identificiraju proizvode koji čine njihov djelomični ili jedini izvor prehrane. Usto, u članku 9. stavku 5. Uredbe br. 609/2013 pojašnjava se da označivanje, predstavljanje i oglašavanje hrane za posebne medicinske potrebe ne smije biti obmanjujuće.
48
Međutim, kao što je to Europska komisija istaknula u svojim pisanim očitovanjima, navođenje samo određenih informacija koje se već nalaze na obveznoj nutritivnoj deklaraciji moglo bi dovesti u zabludu u pogledu općeg sastava prehrambenog proizvoda i tako obmanuti potrošače. Cilj koji zakonodavac Unije nastoji postići time što je u članku 30. stavku 3. Uredbe br. 1169/2011 dopustio ponavljanje određenih informacija o hranjivim vrijednostima, odnosno pomoć potrošačima da lako pristupaju najvažnijim informacijama o hranjivim vrijednostima pri kupnji hrane, nije relevantan za hranu za posebne medicinske potrebe, s obzirom na to da su ti proizvodi namijenjeni za konzumaciju pod nadzorom zdravstvenih djelatnika.
49
Osim toga, člankom 7. Delegirane uredbe 2016/128 zabranjuje se da se prehrambene i zdravstvene tvrdnje stavljaju na hranu za posebne medicinske potrebe. U tom pogledu, kao što se odražava u uvodnoj izjavi 17. te uredbe, s obzirom na to da su potrošači hrane za posebne medicinske potrebe pacijenti koji pate od određene bolesti, poremećaja ili zdravstvenog stanja te stoga nisu dio općeg zdravog stanovništva, treba spriječiti da se ta hrana izravno promovira potrošačima kako bi se potaknula prodaja tih proizvoda, s obzirom na to da se navedena hrana treba upotrebljavati pod liječničkim nadzorom.
50
Iz toga slijedi da je, s obzirom na posebnu prirodu te hrane, tumačenje članka 5. stavka 2. točke (g) i članka 6. stavka 2. Delegirane uredbe 2016/128 također u skladu i s ciljem koji se nastoji postići tom delegiranom uredbom i Uredbom br. 609/2013.
51
Imajući u vidu sva prethodna razmatranja, na upućena pitanja valja odgovoriti tako da članak 5. stavak 2. točku (g) i članak 6. stavak 2. Delegirane uredbe 2016/128 treba tumačiti na način da navođenje energetske vrijednosti i količine različitih hranjivih tvari koje sadržava hrana za posebne medicinske potrebe na prednjoj strani ambalaže te hrane, izraženih po obroku ili jedinici konzumacije, dok obvezna nutritivna deklaracija, koja se nalazi na stražnjoj strani te ambalaže, sadržava navođenje tih istih elemenata na 100 g ili 100 ml, ne predstavlja „opis svojstava i/ili karakteristika” navedene hrane, u smislu članka 5. stavka 2. točke (g) te delegirane uredbe, već ponavljanje podataka sadržanih u toj obveznoj nutritivnoj deklaraciji, koje je zabranjeno člankom 6. stavkom 2. navedene delegirane uredbe.
Troškovi
52
Budući da ovaj postupak ima značaj prethodnog pitanja za stranke glavnog postupka pred sudom koji je uputio zahtjev, na tom je sudu da odluči o troškovima postupka. Troškovi podnošenja očitovanja Sudu, koji nisu troškovi spomenutih stranaka, ne nadoknađuju se.
Slijedom navedenog, Sud (osmo vijeće) odlučuje:
Članak 5. stavak 2. točku (g) i članak 6. stavak 2. Delegirane uredbe Komisije (EU) 2016/128 оd 25. rujna 2015. o dopuni Uredbe (EU) br. 609/2013 Europskog parlamenta i Vijeća s obzirom na posebne zahtjeve u pogledu sastojaka i informacija za hranu za posebne medicinske potrebe
treba tumačiti na način da:
navođenje energetske vrijednosti i količine različitih hranjivih tvari koje sadržava hrana za posebne medicinske potrebe na prednjoj strani ambalaže te hrane, izraženih po obroku ili jedinici konzumacije, dok obvezna nutritivna deklaracija, koja se nalazi na stražnjoj strani te ambalaže, sadržava navođenje tih istih elemenata na 100 g ili 100 ml, ne predstavlja „opis svojstava i/ili karakteristika” navedene hrane, u smislu članka 5. stavka 2. točke (g) te delegirane uredbe, već ponavljanje podataka sadržanih u toj obveznoj nutritivnoj deklaraciji, koje je zabranjeno člankom 6. stavkom 2. navedene delegirane uredbe.
Potpisi
(
*1
)	Jezik postupka: švedski